《别日何易行》
宋代·释文珦

别日何易，会日何难。
道路修阻，山川郁盘。
寤寐怀思，涕泣汍澜。
思君不已，损我容颜。
时歌旧章，期以自宽。
歌终太息，反开忧端。
孤鸿嘹唳，过彼云间。
欲托遗音，遐征不还。
出户徘徊，风露凄寒。
明月皎皎，星斗阑干。
罗帷飘扬，顾影难安。
耿耿长夜，摧此心肝。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。